Жыгач желимдөө
Жыгач желимдөө - жыгач буюмдарын жана фанера жасап чыгууда айрым бөлүгүн желим менен жабыштырып бекитүү ыкмасы.
 
Жыгач желимдөө үчүн жабыштырылуучу жыгачтардын бетине жука катмар кылып желим эритмеси сүйкөлөт да, алар бири бирине беттештирип коюлуп, пресс менен ныкталат. Желим кургагандан кийин пресстен алынат. Желим эритмесинин ордуна кургак желим пленкасын пайдаланууга да болот. Мында желим пленкасы желимделүүчү жыгачтардын ортосунда коюлуп, ныкталат. Жыгач желимдөө үчүн жаныбар менен өсүмдүктөрдөн алынган жана синтетикалык желимдер колдонулат. Желимдоо технологиясын жакшы сактап, желимди туура тандап алганда желимделген жери жыгачтын өзүнөн да бекем болот. Жыгач желимдөө процесси температурасы 10° Сден төмөн болбогон (синтетикалык желим үчүн 16° С) жайда иштелет. Желимделүүчү элементтер винттүү, гидравликалык жана пневматикалык пресстер менен 4төн 24 саатка чейин басылып ныкталат. Конвекциялык, контакттык жана индукциялык жол менен ысытуу аркылуу Жыгач желимдөө процессин тездетүүгө болот.

Колдонулган адабияттар
Кыргыз Совет Энциклопедиясы. Башкы редактор Б. О. Орузбаев. -Фрунзе: Кыргыз Совет Энциклопедиясынын башкы редакциясы, 1977. Том 2. В - Иридий. -672 б.
Буюмдар